Viiratsi 13. jaanuar 2026 nr 11

**Metsa tee 2 detailplaneeringu kehtestamine**

Arhitekt Olav Remmelkoor (Projektikoda OÜ, registrikood 12267932) koostas Viljandi Vallavalitsuse 07.01.2025 korraldusega nr 4 „Metsa tee 2 detailplaneeringu algatamine ja keskkonnamõju strateegilise hindamise algatamata jätmine“ Sinialliku külas Metsa tee 2 katastriüksusel (katastritunnus 89901:001:2612) algatatud detailplaneeringu (KovID: DP361).

Detailplaneeringu eesmärgiks on katastriüksus jagada elamumaa kruntideks ning määrata neile ehitusõigus. Detailplaneeringuala suurus on ligikaudu 2,7 ha. Detailplaneeringuala katastriüksuse maa sihtotstarve on elamumaa 100%.

05.11.2013 moodustus Viljandi vald, mis on Paistu valla, Pärsti valla, Saarepeedi valla ja Viiratsi valla õigusjärglane.

Detailplaneeringualal kehtib Pärsti Vallavolikogu 19.04.2006 määrusega nr 13 „Üldplaneeringu kehtestamine“ kehtestatud Pärsti valla üldplaneering (edaspidi ka üldplaneering), milles on märgitud kõnealusele planeeringualale metsamaa maakasutuse juhtotstarve. Üldplaneering ei keela metsamaa aladele elamute ja abihoonete püstitamist. Detailplaneering ei ole üldplaneeringut muutev ega näe ette olulise keskkonnamõju teket.

Detailplaneeringu täpsem lahendus on toodud detailplaneeringu seletuskirjas, põhijoonisel ja krundijaotus, tehnovõrgud, liiklus joonisel, mis on lisatud käesolevale korraldusele.

Viljandi Vallavalitsuse 14.10.2025 korraldusega nr 422 „Metsa tee 2 detailplaneeringu vastuvõtmine“ võeti vastu Sinialliku külas Metsa tee 2 katastriüksuse detailplaneering. Detailplaneeringu avalik väljapanek toimus ajavahemikul 12.11.2025 kuni 26.11.2025. Avaliku väljapaneku jooksul arvamusi ega vastuväiteid ei esitatud.

Tulenevalt eeltoodust ja võttes aluseks planeerimisseaduse § 139 lõiked 1, 3, 4 ja 6 ning Viljandi Vallavolikogu 28.02.2022 määruse nr 13 „Planeerimisseaduses sätestatud küsimuste lahendamise volitamine“ § 1 lõike 1:

1. Kehtestada Sinialliku külas Metsa tee 2 katastriüksusel (katastritunnus 89901:001:2612) Metsa tee 2 detailplaneering (KovID DP361).
2. Viljandi Vallavalitsuse planeeringu- ja GIS-spetsialistil avaldada korralduse punktis 1 nimetatud detailplaneeringu kehtestamise teade vastavalt planeerimisseaduses sätestatule.
3. Viljandi Vallavalitsuse planeeringu- ja GIS-spetsialistil saata teade detailplaneeringu kehtestamise kohta maakatastri pidajale 14 päeva jooksul planeeringu kehtestamise päevast arvates.
4. Käesoleva korraldusega mittenõustumisel võib esitada vaide 30 päeva jooksul korralduse teatavakstegemisest arvates Viljandi Vallavalitsusele (viljandivald@viljandivald.ee või Sakala 1, Viiratsi alevik, Viljandi vald, 70101 Viljandi maakond) või kaebuse Tartu Halduskohtule (trthktartu.menetlus@kohus.ee või Kalevi 1, 51010 Tartu).
5. Korraldus jõustub teatavakstegemisest.

(allkirjastatud digitaalselt)

Alar Karu (allkirjastatud digitaalselt)

vallavanem Gerly Sankovski

jurist vallasekretäri ülesannetes